钦定古今图书集成/理学汇编/学行典/第076卷 > 章潢图书编 > 《凝道铭》前人
## 钦定古今图书集成/理学汇编/学行典/第076卷 > 章潢图书编 > 《凝道铭》前人

太极之理，无乎不该，枢纽万化，管摄三才。人于是道，
何以聚之。操心究理，修德是资。德全于心，道见于事，
充拓流行，罔有不至。道不远人，欲之即是。

《老子论德》章：“上德不德，是以有德；下德不失德，是以
无德。上德无为而无以为，下德为之而有以为。”
《庄子天地》篇：“君原于德而成于天，故曰：元古之君，天
下无为也，天德而已矣。以道观言而天下之君正，以
道观分而君臣之义明，以道观能而天下之官治，以
道汎观而万物之应备。故通于天地者，德也；行于万
物者”，道也；

《缮性》篇：“道固不小行，德固不小识，小识伤德，小行伤
道。故曰：‘正己而已矣’。”

《荀子儒效》篇：“道者，非天之道，非地之道，人之所以道
也，君子之所道也。”

《韩子解老篇》：“德者，内也，得者，外也。上德不德”，言其神
不淫于外也。神不淫于外则身全，身全之谓德，德者，
得身也。凡德者，以无为集，以无欲成，以不思安，以不
用固。为之欲之，则德无舍，德无舍则不全。用之思之
则不固，不固则无功，无功则生有德。德则无德，不德
则在有德，故曰：“上德不德，是以有德”，所以贵无为。无
思为虚者，谓其意无所制也。夫无术者，故以无为无
思为虚也。夫故以无为无思为虚者，其意常不忘虚，
是制于为虚也。虚者，谓其意所无制也。今制于为虚，
是不虚也。虚者之无为也，不以无为为有常。不以无
为为有常，则虚，虚则德盛。德盛之谓上德，故曰：“上德
无为而无不为也。”

《观行》篇：“古之人目短于自见，故以镜观面；智短于自
知，故以道正己。故镜无见疵之罪，道无明过之怨。目
失镜则无以正须眉，身失道则无以知迷惑。”

《韩诗外传》：“德也者，包天地之美，配日月之明，立乎四
时之调，览乎阴阳之交，寒暑不能动，四时不能化也。
敛乎太阴而不湿，散乎太阳而不枯，鲜洁清明而备，
严威务疾而神竞，清而福乎天地之闲者，德也。”
《淮南子俶真训》：“含阴吐阳而万物和同者，德也。是故
道散而为德，德溢而为仁义，仁义立而道德废矣。”
《览冥训》：道之与德，若韦之与革。远之则迩，近之则远。
不得其道，若观儵鱼。故圣若镜，不将不迎，应而不藏，
故万化而无伤。其得之也，乃失之；其失之也，乃得之
也。

《本经训》“道德定于天下，而民纯朴，则目不营于色，耳
不淫于声，坐俳而歌谣，被发而浮游，虽有毛嫱西施
之色，不知悦也；掉羽舞象，不知乐也。淫佚无别，不得
生焉。由此观之，礼乐不用也。是故德衰然后仁生，行
沮然后义立，和失然后声调，礼淫然后容饰，是故知
神明，然后知道德之不足为也，知道德然后知仁义”
之不足行也。

《主术训》：“道有智则惑，德有心则险《齐俗》训：“率性而行谓之道，得其天性谓之德，性失然
后贵仁，道失然后贵义，是故仁义立而道德迁矣。”
《抱朴子广譬》篇：“无当之玉盎，不如全用之埏埴；寸裂
之锦黻，未若坚完之韦布。故夏姬之无礼，不如孤逐
之皎洁；富贵之多罪，不如贫贱之履道。”

郁离子或问胜天下之道。曰：“在德何以胜德？”曰：“大德
胜小德，小德胜无德，大德胜大力，小德敌大力，力生
敌，德生力，力生于德，天下无敌。故力者胜一时者也，
德愈久而愈胜者也。夫力非吾力也，人各力其力也，
惟大德为能得群力，是故德不可穷而力可困。人言
五伯之假仁义也，何足道哉？”郁离子曰：“非仁人之言”
也。五伯之时，天乱极矣，穪诸侯之德无以加焉，虽假
而愈于不能，圣人有取也。故曰：“诚胜假，假胜无至诚，
吾不得而见矣。得见假之者，亦可矣。”

《海樵子》：“君子之精神命脉存乎言，考言而责实存乎
德。故言也者，德之华也，不可伪也。夫德伪而言传者
鲜矣。是故君子慎言，先慎其德。”